b'\n_START_ARTICLE_\nMillard Fillmore\n_START_SECTION_\nBiografija\n_START_PARAGRAPH_\nGim\xc4\x97 gausioje devyni\xc5\xb3 vaik\xc5\xb3 \xc5\xa1kot\xc5\xb3 kilm\xc4\x97s \xc5\xabkininko \xc5\xa1eimoje Moravia vietov\xc4\x97je, Niujorko valstijos centrin\xc4\x97je dalyje. B\xc5\xabdamas keturiolikos met\xc5\xb3 prad\xc4\x97jo mokytis siuv\xc4\x97jo amato. 1819 m. prad\xc4\x97jo mokytis teis\xc4\x97s, kuri\xc4\x85 Bafale 1823 m. baig\xc4\x97 ir prad\xc4\x97jo dirbti advokatu. 1829 m. i\xc5\xa1rinktas \xc4\xaf Niujorko valstijos Senat\xc4\x85. Nuo 1833 m. iki 1835 m. ir nuo 1837 m. iki 1843 m. buvo i\xc5\xa1rinktas JAV Atstov\xc5\xb3 r\xc5\xabm\xc5\xb3 nariu kaip Vig\xc5\xb3 partijos narys. JAV Kongrese pasisak\xc4\x97 prie\xc5\xa1 vergov\xc4\x99. 1844 m. nes\xc4\x97kmingai kandidatavo \xc4\xaf Niujorko valstijos gubernatoriaus pareigas. 1846 m. \xc4\xafk\xc5\xabr\xc4\x97 privat\xc5\xb3 Bafalo universitet\xc4\x85. JAV ir Meksikos karo metu tarnavo Niujorko milicijoje. 1849 m. Z. Teiloras tapo JAV prezidentu, o M. Filmoras - viceprezidentu. Jis buvo antrasis JAV viceprezidentas, per\xc4\x97m\xc4\x99s prezidento post\xc4\x85 po pareigas einan\xc4\x8dio prezidento Z. Teiloro mirties, kuris, kaip manoma, mir\xc4\x97 nuo \xc5\xabmaus gastroenterito. M. Filmoras niekada nebuvo i\xc5\xa1rinktas prezidentu. I\xc5\xa1tarnavus Teiloro kadencij\xc4\x85, Vig\xc5\xb3 partija nebei\xc5\xa1k\xc4\x97l\xc4\x97 M. Filmoro kandidat\xc5\xabros \xc4\xaf JAV prezidentus 1852 m. rinkimuose. 1856 m., kai jo kandidat\xc5\xabr\xc4\x85 i\xc5\xa1k\xc4\x97l\xc4\x97 kita partija, jam nepavyko laim\xc4\x97ti prezidento rinkim\xc5\xb3. M. Filmoras taip pat buvo paskutinis JAV vig\xc5\xb3 partijos narys, i\xc5\xa1rinktas \xc4\xaf prezidento post\xc4\x85.'